钦定古今图书集成/理学汇编/文学典/第109卷 > 邓球
## 钦定古今图书集成/理学汇编/文学典/第109卷 > 邓球

按《祁阳县志》：球字应鸣，沈酣典籍，淹粹弘远，岐嶷隽
异，他无嗜好。年十四，督学试《雍齿先侯论》，甚有法律，
声名籍甚。先伍慎斋乡隽。及伍捷南宫，益感愤下帷，
几忘寝食，寒暑遂相继登第。历宜兴、弋阳令，迁户部
主事，转员外郎中。以凝峭忤时，出麾铜仁。不数月，解
绶归，投闲水石，纂集经史著作等身。所著有《明代泳
化类编》百三十六卷，《续编》十七卷。又著《理学宗旨》《闲
适剧谭》及县志等书行世。自号“寄漫子。”当事争购其
书，纸为之贵。年七十馀卒。子云台，登万历初贤书。球
视其子试政邯郸，人称济美。初，球乡人都御史某父
事江陵，时球掌选事，与之不叶，以此拂衣，则球之为
人可知矣。当时学者称为“来溪先生。”